KOMMISSIONENS FORORDNING (EF) Nr. 24/98 af 7. januar 1998 om nærmere bestemmelser for ydelse af den i artikel 3, stk. 1, i forordning (EØF) nr. 3763/91 fastsatte støtte til forsyning af Guyana med foderprodukter i perioden fra den 1. juli 1994 til den 30. april 1996

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3763/91 af 16. december 1991 om særlige foranstaltninger for visse landbrugsprodukter til fordel for de oversøiske franske departementer (1), senest ændret ved forordning (EF) nr. 2598/95 (2), særlig artikel 3, stk. 5, og

ud fra følgende betragtninger:

I forordning (EF) nr. 2598/95 fastsættes, at produkter henhørende under KN-kode 2309 90 31, 2309 90 33, 2309 90 41, 2309 90 43, 2309 90 51 og 2309 90 53, der anvendes til foder, fra den 1. juli 1994 og indtil produktionsstarten på de tilsvarende fabrikationsanlæg i departementet Guyana er omfattet af forsyningsordningen på de betingelser, der er fastsat i artikel 3, stk. 1, og artikel 2, stk. 1 og 3-6, i forordning (EØF) nr. 3763/91; på grund af anvendelsen af denne bestemmelse med tilbagevirkende kraft er det nødvendigt at fastsætte de mængder af de pågældende produkter leveret til departementet Guyana, der kan omfattes af forsyningsstøtten, og størrelsen af denne støtte;

i Kommissionens forordning (EF) nr. 795/96 af 30. april 1996 om forsyningsopgørelsen og støtten med henblik på Guyanas forsyning med produkter under KN-kode 2309 90 31, 2309 90 33, 2309 90 41, 2309 90 43, 2309 90 51 og 2309 90 53, bestemt til foder, i perioden 1. maj - 31. december 1996 (3) fastsættes de mængder, for hvilke der kan ydes forsyningsstøtte, og størrelsen af støtten i denne periode; fra den 1. januar 1997 blev de tilsvarende bestemmelser fastsat for 1997 ved Kommissionens forordning (EF) nr. 2415/96 (4); følgelig bør forsyningssituationen for de pågældende produkter for perioden 1. juli 1994 til 30. april 1996 regulariseres;

på anmodning af Kommissionen har de franske myndigheder givet meddelelse om de mængder støtteberettigede produkter som omhandlet i artikel 3 i forordning (EØF) nr. 3763/91, der blev forsendt til Guyana i perioden fra den 1. juli 1994 til den 30. april 1996, samt om leveringsperioderne og har fremsendt de krævede bilag for de anmeldte mængder; disse myndigheder har også erklæret, at de har konstateret, at et beløb svarende til støtten som retsbevarende foranstaltning er blevet væltet over på salgsprisen, og de har givet meddelelse om de gennemførte kontroltyper; for den pågældende periode er de støtteberettigede mængder, som de franske myndigheder har givet meddelelse om, således på 6 692,36 tons for produkter henhørende under KN-kode 2309 90 31, 2309 90 41 og 2309 90 51 og på 56,70 tons for produkter henhørende under KN-kode 2309 90 33, 2309 90 43 og 2309 90 53;

indtil den 30. juni 1994 var metoden til beregning af størrelsen af støtten for levering af de pågældende produkter i henhold til bestemmelserne i forordning (EØF) nr. 3763/91 fastsat i artikel 2 i Kommissionens forordning (EØF) nr. 646/92 (5), senest ændret ved forordning (EØF) nr. 1670/93 (6); ifølge denne bestemmelse er støttebeløbet lig med den eksportrestitution, der gjaldt for de pågældende produkter på dagen for indgivelsen af ansøgningen om licens, forhøjet med 20 ECU/ton; ifølge de franske myndigheders erklæring har importører rent faktisk i afventning af Rådets vedtagelse af Kommissionens forslag om forlængelse af denne støtteordning væltet et beløb svarende til den således beregnede støtte over på salgspriserne i perioden fra den 1. juli 1994 til den 30. april 1996; ved forordning (EF) nr. 795/96 fastsattes den samme metode til beregning af støtten fra den 1. maj 1996;

for perioden fra den 1. juli 1994 til den 30. april 1996 har der ikke kunnet indgives nogen ansøgning om støttelicens med henblik på levering af de pågældende produkter, da der ikke fandtes relevante bestemmelser; derfor bør støttebeløbet i artikel 2 i forordning (EØF) nr. 646/92 opretholdes for leverancerne i den pågældende periode, idet datoen for licensansøgningen erstattes med leveringsdatoen med henblik på beregning af det gældende støttebeløb;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -

UDSTEDT FØLGENDE FORORDNING:

Artikel 1

Produkter, der anvendes til foder, og som blev leveret til departementet Guyana i perioden 1. juli 1994 - 30. april 1996, er berettigede til støtte i henhold til artikel 3, stk. 1 og 2, i forordning (EØF) nr. 3763/91 inden for følgende grænser:

a) 6 692,36 tons for produkter henhørende under KN-kode 2309 90 31, 2309 90 41 og 2309 90 51

b) 56,70 tons for produkter henhørende under KN-kode 2309 90 33, 2309 90 43 og 2309 90 53.

Artikel 2

1. Støtten for levering af det i artikel 1 omhandlede foder, der er fremstillet af korn forarbejdet i resten af Fællesskabet, er lig med den eksportrestitution, der gjaldt for disse produkter på dagen for den faktiske levering til Guyana, forhøjet med 20 ECU/ton.

2. De kompetente franske myndigheder udbetaler støtten på anmodning af de handlende inden for de i artikel 1 fastsatte grænser; de udbetaler kun støtten for de mængder, for hvilke der til deres tilfredshed er ført bevis for, at leveringen til departementet Guyana har fundet sted, og at et beløb svarende til støtten som en retsbevarende foranstaltning er blevet væltet over på salgsprisen.

Artikel 3

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 7. januar 1998.

På Kommissionens vegne

Franz FISCHLER

Medlem af Kommissionen

(1) EFT L 356 af 24. 12. 1991, s. 1.

(2) EFT L 267 af 9. 11. 1995, s. 1.

(3) EFT L 108 af 1. 5. 1996, s. 35.

(4) EFT L 329 af 19. 12. 1996, s. 25.

(5) EFT L 69 af 14. 3. 1992, s. 29.

(6) EFT L 158 af 30. 6. 1993, s. 30.